**Gândmarin**

*FlorinDinu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Peștele înțelepciunii

înoată sufletul meu.

Mă împarte rar, cu coada:

tu și eu

cum ne mângâie pe-o parte

pe-alta ne lovește-n plin

cât sunt de frumoase toate

și cât chin

zâmbești ca tăcerea lunii

lumină cu chip frumos

și suspin și simt că lumea

e pe dos

ne-au intrat pe nerostite

submarine în destin

am ascuns în somnul mării

un delfin

mintea-mi fulgeră trecutul

tună cu cuvinte mari

ploaia-mi bate în obraz cu

lacrimi tari

am ajuns aici, iubire

suntem mici, copii și goi

viața de după furtună

suntem noi.

strânge-ți visele mai tare

să nu-ți cadă în abis

pește bun din tinerețe

stai neprins!

sări mai sus, mănâncă stele

fă-te mare, lucitor

până la sfârșitul lumii

fie dor!